……………………….napirend

 Előterjesztve: a Közoktatási, Közművelődési, Sport,

 Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2020. március 26-ai rendes ülésére**

**Tárgy:** Vélemény intézményi átszervezésekről

**Készítette:** …………………… Ötvös Zoltán osztályvezető s.k.

**Egyeztetve**: …………………… Kovács Márton alpolgármester

 …………………… Vargáné Luketics Gabriella igazgató s.k.

**Látta:** …………………… dr. Szalai Tibor jegyző

 …………………… dr. Murai Renáta jegyzői igazgató

A napirend tárgyalása zárt ülést nem igényel.

**Tisztelt Képviselő-testület !**

A Közép-Budai Tankerületi Központ a fenntartásában működő köznevelési intézmények tekintetében átszervezéseket tervez.

*A nemzeti köznevelésről szóló 2011. évi CXC. törvény (továbbiakban: Nktv) 4. § 11. pontja* szerint intézményátszervezés minden olyan fenntartói döntés, amely az intézmény szakmai alapdokumentumainak - az Nktv *21. § (3) c-j pontjában* felsoroltak - módosításával jár. *Az Nktv 84. § (7) bekezdés (d) pontja* értelmében a fenntartó legkésőbb a módosítás tervezett végrehajtása éve májusának utolsó munkanapjáig hozhat döntést a nevelési-oktatási intézmény átszervezésével kapcsolatban. A fenntartónak - az *Nktv 83. § (4) bekezdés h) pontja* értelmében - az átszervezéssel összefüggő döntése előtt be kell szereznie a *vagyonkezelésében levő ingatlan tulajdonos önkormányzatának véleményét.*

Az átszervezés során a Közép-Budai Tankerületi Központhoz tartozó

**Klebelsberg Kuno Általános Iskola és Gimnázium** szakmai alapdokumentumában a következő változtatás történne:

* ***Az új intézmény létrejöttével (Gyermekek Háza Alternatív Általános Iskola és Gimnázium) a Klebelsberg Kuno Általános Iskola maximális létszámából ki kell venni az új intézmény létszámait, így a maximálisan felvehető létszám 818 fő, amelyből általános iskola 432; nemzetiségi általános iskola 216; gimnázium 170 fő.***

Indoklás:

A Klebelsberg Kuno Általános Iskola és Gimnáziumban az 1992/93-as tanévben egyedi szakmai programmal elindult az első Gyermekek Háza osztály. Az osztályban megkezdett alternatív alapozó programot 2013. május 8-án az Emberi Erőforrások Minisztériuma 21138-1/2013/KOIR iktatószámú határozatában kerettantervként elismerte.

Az EMMI minisztere 2018. július 13-án kelt 34519-6/2018/KOZNEVTART számú határozatában a GyH Alternatív Gimnázium kerettantervét engedélyezte, ami alapján az általános iskolára épülően a gimnázium is felmenő rendszerrel a 2019/2020-as tanévben elindult.

A Gyermekek Háza Alternatív Alapozó Program és Alternatív Gimnázium kerettantervekkel működő osztályok keresettsége, ismertsége és elismertsége az önálló működést indokolja. Ezért ezekből az osztályokból önálló új intézmény jön létre, mely 1 évig az intézmény működési helyén, a Klebelsberg Kuno Általános Iskola és Gimnázium 1028 Budapest, Szabadság utca 23. címén kezdi meg működését.

Az új intézmény tanulói létszámával a Klebelsberg Kuno Általános Iskola és Gimnázium maximálisan felvehető létszáma csökken 970-ről 818-ra, amelyből általános iskola 432; nemzetiségi általános iskola 216; gimnázium 170 fő.

A **Budapest II. Kerületi II. Rákóczi Ferenc Gimnázium** szakmai alapdokumentumában a következő változtatás történne:

* ***Nyelvi előkészítő osztály rögzítése a 6 évfolyamos gimnáziumi alapfeladathoz***

Indoklás:

Az intézmény az országban működő három olyan gimnázium egyike, amelynél nyelvi előkészítő előzi meg a 6 évfolyamos képzést. Ezt jelenleg a szakmai alapdokumentum nem tartalmazza, melynek pótlása szükséges.

A **Járdányi Pál Zeneiskola Alapfokú Művészeti Iskola** szakmai alapdokumentumában a következő változtatás történne:

* ***Járdányi Pál Zeneiskola Alapfokú Művészeti Iskola Pitypang utca 17. telephelyének felvehető maximális létszáma 60-ról 75-re nő.***

Indoklás:

Az intézmény Törökvész úti telephelyén a tanulói létszám csökkenésével a hegedű tanszak áthelyezése vált szükségessé az igényeknek megfelelően a Pitypang utcai telephelyre, ami a maximálisan felvehető telephelyi engedélyt 15 fővel meghaladja.

A fentiek alapján kérem a Tisztelt Képviselő-testületet, hogy az előterjesztést tárgyalja meg és a határozati javaslatot fogadja el.

**H a t á r o z a t i j a v a s l a t**

A Képviselő-testület a Közép-Budai Tankerületi Központ által fenntartott kerületi intézmények átszervezésével kapcsolatban a nemzeti köznevelésről szóló 2011. évi CXC. törvény 83. § (4) bekezdés h) pontja alapjánaz alábbi véleményt alakította ki:

„A Közép-Budai Tankerületi Központ által tervezett átszervezési javaslatokat a felsorolt intézményekben támogatja:

**Klebelsberg Kuno Általános Iskola és Gimnázium** szakmai alapdokumentumában az új intézmény létrejöttével (Gyermekek Háza Alternatív Általános Iskola és Gimnázium) a Klebelsberg Kuno Általános Iskola és gimnázium maximális felvehető létszám 818 fő-re módosul,

**Budapest II. Kerületi II. Rákóczi Ferenc Gimnázium** szakmai alapdokumentumában a Nyelvi előkészítő osztály rögzítése a 6 évfolyamos gimnáziumi alapfeladathoz***,***

**Járdányi Pál Zeneiskola Alapfokú Művészeti Iskola** szakmai alapdokumentumában a Pitypang utca 17. telephelyének felvehető maximális létszáma 60-ról 75-re változik.

A létszámnövekedéshez és feladatbővüléshez a személyi, tárgyi feltételeket a Közép-Budai Tankerületi Központ biztosítja.”

Felkéri a Polgármestert, hogy a tulajdonosi Önkormányzat véleményét a Közép-Budai Tanterületi Központ igazgatójához juttassa el.

**Felelős:** polgármester

**Határidő:** azonnal

*(A határozati javaslat elfogadásához egyszerű többségű szavazati arány szükséges.)*

B u d a p e s t, 2020. március 13.

 **Őrsi Gergely**

 **polgármester**